b'\n_START_ARTICLE_\nHipnoza\n_START_PARAGRAPH_\nHipnoza je stanje zavesti (ve\xc4\x8dkrat definirano kot alfa stanje), kadar je oseba ve\xc4\x8dinoma zelo sugestibilna, mo\xc5\xbeno pa je subjekt tudi privesti do stanj, ki bodo spremenila njegovo kasnej\xc5\xa1e vedenje. Obstaja veliko definicij same hipnoze, ki se med seboj v marsi\xc4\x8dem razlikujejo. Lahko bi rekli, da gre za spremenjeno stanje zavesti, v katerem smo v globljem stiku s seboj. V tem stanju se na\xc5\xa1 um umiri, telo je spro\xc5\xa1\xc4\x8deno. Stanje, ki ga do\xc5\xbeivimo v sami hipnozi je na\xc5\xa1e naravno stanje, ob\xc4\x8dutek brez\xc4\x8dasnosti in sprejemanje sebe in svoje lastne narave. Hipnoza se lahko uporablja tudi v terapevtske namene, saj omogo\xc4\x8da spremembo na podzavestni ravni.\n_START_SECTION_\nZgodovina hipnoze\n_START_PARAGRAPH_\nBeseda hipnoza izvira iz besede hipnos, ki pomeni spanje, je pa tudi gr\xc5\xa1ki bog spanja._NEWLINE_Korenine hipnoze segajo v 15. stoletje s hipnotiziranjem \xc5\xbeivali. Mnogi kmetje so ugotovili, da je mo\xc5\xbeno \xc5\xbeivali privesti v stanje, ko se ne bodo ve\xc4\x8d vedle po klasi\xc4\x8dnih vzorcih._NEWLINE_Moderna hipnoza se je razvila \xc5\xa1ele z \xc5\xbeivalskim magnetizmom, ki ga je prakticiral Franz Mesmer. \xc4\x8ceprav je imel Mesmer veliko uspeha z zdravljenjem ljudi s pomo\xc4\x8djo te tehnike, ga takratnja medicina ni sprejela. \xc5\xa0ele John Elliatson je dokazal vpliv hipnoze s preu\xc4\x8devanjem njenega vpliva na \xc5\xbeiv\xc4\x8devje. Praksa operiranja, pri kateri pacienti niso \xc4\x8dutili nobene bole\xc4\x8dine, se je hitro raz\xc5\xa1irila. Je pa \xc5\xa1e vedno veliko ljudi sprejemalo hipnozo kot \xc5\xa1arlatanstvo, mnogi hipnotizerji pa so jo uporabljali kot pripomo\xc4\x8dek za zabavanje ljudi.\n_START_SECTION_\nUporabnost\n_START_PARAGRAPH_\nUporaba hipnoze je dandanes zelo raz\xc5\xa1irjena. Uporabljajo jo v kriminalistiki, sodobni medicini (operiranje brez anestezije), v terapevtske namene in pa tudi za zabavo. Nekateri jo uporabljajo v obliki avtohipnoze- samohipnoze za spremembo svojih navad. Samohipnoze se lahko nau\xc4\x8di vsak, ki ima \xc5\xbeeljo in voljo po spremembi svojih neza\xc5\xbeeljenih stanj in odzivov na \xc5\xbeivljenjske situacije. Samohipnoza je varna, naravna in u\xc4\x8dinkovita metoda.'